English: I generally support the Government's position on this, and what the First Minister said, and the thrust of the report as well, but we need actions, rather than words. If you look at page 20 of the report, it talks about a lack of crisis provision. Well, how can there be a lack of crisis provision after 20 years of a Labour Government here? On page 6, it says that young people are not being listened to. I have reports that some children have been threatened that if they try to go back to their parents, they will be moved out of county - 'Look what happened to your brother, that will happen to you, unless you behave yourself.' That's feedback from one family, and everything they've told me has happened to be completely correct as well. One in four children want more contact with their parents. Why are they not getting it? Why is the emotional harm caused to those children by not seeing their parents not taken into account? Why are social workers behaving like big brother, almost - some social workers, not all - in preventing contact when children desperately want it? Why are one in three children complaining about too little time with siblings when children in some cases are wrongly taken, wrongly split apart by this broken system? These kind of reports do not address matters. Children's services should be turned upside down. There should be root and branch reform - absolute reform from top to bottom. What happens to these children after the age of 18? What are the actual outcomes? And why is there - ? Again, we're back to children not being listened to. There's a child in care who alleged abuse, and I've had a lot of problems because I've been supporting that child and the child's family. So much so, I'm before the ombudsman again as a councillor. I'll declare an interest there. So, instead of the allegations of abuse being looked into, it's easier to complain about the councillor making a fuss. And that's what's happening in this city. It's happening to me. And God knows what's happened to that child. Because, do you know what, I'll say this in our National Parliament: I've been trying to get a meeting with the senior officer of South Wales Police since last July. We've been in correspondence, I've written to the chief constable. A child is alleging abuse, I do a welfare call-out, and I'm told the police turn up at 2 a.m., get the kid out of bed, with the alleged abuser still on site. Outrageous. And I cannot meet with these people. It's broken - the system is broken. And whoever stands in the police commissioner elections next year - these are issues that I'll be pushing in that campaign. I want to talk about, finally now - there's a lot of support in this Chamber for the rights of women. Well, I'm asking now: what about the rights of mothers as well as these children? The amount of parents, the amount of mothers that I've met and sat with and spoken to who have been absolutely destroyed by the system. They've had their children taken away, they've had their children adopted, brothers and sisters have been split up. There's a Catholic woman that I know who had an abortion because her new child was going to be taken into care. I'll tell you what, all that mother needs is support - support. There's another mother that I met with a couple of week ago - we had a chat, we had a conversation, and she was clearly suffering from PTSD, post-traumatic stress disorder, through losing her child. And do you know what? No counselling for the mother, no support. 'Lost a child? Off you go.' Outrageous. So, as well as discussing taking fewer children into care, which I fully support - I fully support the Government's direction in this, except I want to see results and actions - let's put a plug in as well for these mothers who lose their children, in my view, in some circumstances, unjustly, because they just need support. They should maybe appear in this report and they should get the support from the system, which they're not getting, because if they had that, we'd all have better outcomes for our society in future.
Welsh: Yn gyffredinol rwy'n cefnogi safbwynt y Llywodraeth ar hyn, a'r hyn a ddywedodd y Prif Weinidog, a byrdwn yr adroddiad hefyd, ond mae angen camau gweithredu arnom ni, yn hytrach na geiriau. Os edrychwch chi ar dudalen 20 yr adroddiad, mae'n sôn am ddiffyg darpariaeth argyfwng. Wel, sut gellir cael diffyg darpariaeth argyfwng ar ôl 20 mlynedd o Lywodraeth Lafur yma? Ar dudalen 6, mae'n dweud nad oes neb yn gwrando ar bobl ifanc. Mae gennyf adroddiadau bod rhai plant wedi cael eu bygwth petaen nhw'n ceisio mynd yn ôl at eu rhieni, y bydden nhw'n cael eu symud allan o'r sir - 'Edrychwch beth ddigwyddodd i'ch brawd, bydd hynny'n digwydd i chi, oni bai eich bod yn byhafio.' Dyna adborth gan un teulu, ac mae popeth y maen nhw wedi'i ddweud wrthyf i yn digwydd bod yn hollol gywir hefyd. Mae un o bob pedwar plentyn eisiau mwy o gyswllt â'i rieni. Pam nad ydyn nhw'n cael hynny? Pam nad yw'r niwed emosiynol a achosir i'r plant hynny o ganlyniad i beidio â chael gweld eu rhieni'n cael ei ystyried? Pam mae gweithwyr cymdeithasol yn ymddwyn fel y brawd mawr, bron - rhai gweithwyr cymdeithasol, nid pob un - wrth atal cyswllt pan fydd plant eisiau hynny'n daer? Pam mae un o bob tri o blant yn cwyno oherwydd nad ydyn nhw'n cael digon o amser gyda brodyr a chwiorydd pan fydd plant mewn rhai achosion yn cael eu cymryd i ffwrdd ar gam, wedi'u gwahanu ar gam gan y system doredig hon? Nid yw'r mathau hyn o adroddiadau'n mynd i'r afael â phroblemau. Dylai gwasanaethau plant gael eu troi wyneb i waered. Dylid bod diwygio o'r bôn i'r brig - diwygio absoliwt a thrylwyr. Beth sy'n digwydd i'r plant hyn ar ôl iddyn nhw droi'n 18 oed? Beth yw'r gwir ganlyniadau? A pham mae - ? Unwaith eto, rydym ni'n ôl at y plant nad oes neb yn gwrando arnyn nhw. Mae yna blentyn mewn gofal sy'n honni iddo gael ei gamdrin, ac rwyf wedi cael llawer o broblemau oherwydd y bûm yn cefnogi'r plentyn hwnnw a theulu'r plentyn. Gymaint felly, rwyf gerbron yr ombwdsmon eto yn rhinwedd fy swydd yn gynghorydd. Byddaf yn datgan buddiant yn hynny o beth. Felly, yn hytrach na'r honiadau o gamdriniaeth yn cael eu hystyried, mae'n haws cwyno am y cynghorydd sy'n codi stŵr. A dyna beth sy'n digwydd yn y ddinas hon. Mae'n digwydd i mi. A Duw a ŵyr beth sydd wedi digwydd i'r plentyn hwnnw. Oherwydd, wyddoch chi beth? Fe ddywedaf hyn yn ein Senedd Genedlaethol: rwyf wedi bod yn ceisio cael cyfarfod gydag uwch swyddog Heddlu De Cymru ers mis Gorffennaf diwethaf. Rydym ni wedi bod yn gohebu, rwyf wedi ysgrifennu at y prif gwnstabl. Mae plentyn yn honni ei fod yn cael ei gam-drin, rwy'n galw am wasanaeth lles, ac rwy'n cael gwybod bod yr heddlu'n cyrraedd am 2 y bore, yn codi'r plentyn o'i wely, gyda'r camdriniwr honedig yn dal i fod ar y safle. Gwarthus. Ac ni allaf gyfarfod â'r bobl hyn. Mae wedi torri - mae'r system wedi torri. A phwy bynnag sy'n sefyll yn etholiadau comisiynydd yr heddlu y flwyddyn nesaf - mae'r rhain yn faterion y byddaf yn eu gwthio yn yr ymgyrch honno. Rwyf eisiau siarad am, o'r diwedd nawr - mae llawer o gefnogaeth yn y Siambr hon i hawliau menywod. Wel, rwy'n gofyn nawr: beth am hawliau mamau yn ogystal â'r plant hyn? Nifer y rhieni, nifer y mamau yr wyf wedi cwrdd â nhw ac eistedd gyda nhw a siarad â nhw sydd wedi cael eu dinistrio'n llwyr gan y system. Maen nhw wedi colli eu plant, mae eu plant wedi cael eu mabwysiadu, mae brodyr a chwiorydd wedi cael eu gwahanu. Mae menyw Gatholig yr wyf yn ei hadnabod wedi cael erthyliad gan fod ei phlentyn newydd yn mynd i gael ei roi mewn gofal. Wyddoch chi beth? Y cyfan sydd ei angen ar y fam yw cefnogaeth - cefnogaeth. Mae yna fam arall y cyfarfûm â hi ychydig o wythnosau'n ôl - cawsom sgwrs, ac roedd yn amlwg ei bod yn dioddef o PTSD, anhwylder straen wedi trawma, yn sgil colli ei phlentyn. A wyddoch chi beth? Dim cwnsela i'r fam, dim cefnogaeth. 'Wedi colli plentyn? I ffwrdd â chi.' Gwarthus. Felly, yn ogystal â thrafod rhoi llai o blant mewn gofal, a chefnogaf hynny'n llwyr - rwy'n llwyr gefnogi cyfeiriad y Llywodraeth yn hyn o beth, heblaw fy mod eisiau gweld canlyniadau a gweithredoedd - gadewch inni roi sylw hefyd i'r mamau hyn sy'n colli eu plant, yn fy marn i, mewn rhai amgylchiadau, yn anghyfiawn, oherwydd y cyfan y mae arnyn nhw ei angen yw cymorth. Efallai y dylen nhw ymddangos yn yr adroddiad hwn a dylent gael y gefnogaeth gan y system nad ydynt yn ei chael, oherwydd pe baen nhw'n cael hynny, byddai gennym ni i gyd ganlyniadau gwell ar gyfer ein cymdeithas yn y dyfodol.